เก็บตกแฟชั่นชุดเจ้าสาวของเตย-สุวพิชญ์ เจ้าสาวคนสวยของปั๊บ-โปเตโต้

ผ่านไปเรียบร้อยแล้ว สำหรับงานแต่งงานของนักร้องแห่งยุค ปั๊บ-โปเตโต้ และเจ้าสาวคนสวย เตย-สุวพิชญ์ หลังจากที่ทั้งสองได้คบกันมาเป็นเวลาหลายปีแล้ว และที่น่าสนใจไปกว่านั้นคือ ทั้งสองคนนั้นพบรักกัน เมื่อขณะที่สาวเตย มาร่วมแสดงเป็นนางเอกมิวสิควิดีโอ ของวงโปเตโต้ ในเพลง ทิ้งไว้กลางทาง และหลังจากนั้นทั้งสองก็ได้คบหากัน และได้จัดงานแต่งงานในรูปแบบที่เก๋มากๆ เพราะทั้งงานไม่ไ้ด้ประดับประดาไปด้วยดอกไม้ให้สิ้นเปลืองเลย แต่ก็สวยงาม แปลกใหม่ด้วยรูปแบบสไตล์ที่ทันสมัย และได้รวบรวมรายละเอียดต่างๆที่เจ้าสาวชอบ เช่น ดอกทานตะวัน และความมินิมอล ที่เป็นสไตล์ที่สาวเตยชื่นชอบ และในวันนี้เราจะขอนำเสนอ 6 แฟชั่นชุดเจ้าสาวของเตย-สุวพิชญ์ มาให้ทุกท่านได้ชมกัน

1. การแต่งหน้าที่สวยใส ในสไตล์ของสาวเตย

ลุคแต่งหน้าเจ้าสาวของสาวเตยนั้น แม้ว่าจะดูเบาบาง สดใส แต่ก็เป็นที่พูดถึงอยู่มาก เนื่องจากเป็นลุคการแต่งหน้าที่เพียงแค่เน้นส่วนประกอบใบหน้าของสาวเตย ให้ดูชัดขึ้น ไม่ว่าจะเป็นขนตาที่ดูธรรมชาติมากๆ และการรองพื้นที่บางเบา และสีปากที่เป็นธรรมชาติสุดๆ ซึ่งเป็นความตั้งใจของสาวเตย เพราะโดยปกติแล้วเธอไม่ค่อยที่จะแต่งหน้าหนามากนัก และต้องการเป็นตัวเองมากที่สุดในวันสำคัญของเธอ ซึ่งช่างแต่งหน้าที่รังสรรค์ความสวยในครั้งนี้ ก็คือ มาย ที่เป็นเจ้าของอินสตาแกรม @minddmakeup นั่นเอง

2. ชุดพิธีหมั้น และแห่ขันหมากในช่วงเช้า

ชุดแสนเก๋ชุดนี้ สาวเตยได้บอกว่าหนุ่มปั๊บ เป็นคนเลือกให้เธอเองกับมือเลย โดยชุดนี้เป็นผลงานการออกแบบของแบรนด์ Vickteerut The Marriage ที่เป็นแบรนด์ของคนไทย และมีดีไซน์ที่แสนเก๋ ด้วยดีเทลที่มีช่องเปิดของแขน ทำให้เคลื่อนไหวได้สะดวก และดอกไม้ดอกโตที่หัวไหล่ เพิ่มความน่าสนใจให้กับชุดได้เป็นอย่างมาก และเนื้อผ้าที่เรียบเนียน ทำให้ดูเข้ากับรูปร่างเพรียวบางของเจ้าสาวได้เป็นอย่างดี